Hurumende Yoronga Kusvibisa Chimiro chaVaTsvangirai Muvanhu
Asi nyanzvi munyaya dzezve matongerwo enyika dzinoti vanhu vemuZimbabwe vanoziva zvavanoda
Mashoko atiri kutambira anoti hurumende yapindwa nekutya zvekuti yava nehurongwa hwekutadzisa MDC inotungamirwa naVaMorgan Tsvangira kubudirira mukuratidzira kwairi kuronga, kubudikidza nekushaya vanhu vanotsigira kuratidzira uku. Mashoko anoti sangano reJoint Operations Command kana kuti JOC rapa mapurisa nemaCIO simba rekutanga hurongwa hwekunyora manyepo ekusvibisa VaTsvangirai. JOC inounza pamwe vasori, mapurisa, pamwe nevechiuto. Sangano iri rakatenderana kuti mapepanhau ehurumende pamwe nenhepfenyuro dzacho, zvishandiswe zvakasimba mukushambadza mashoko ekusvibisa VaTsvangirai. MuHarare matangawo kupihwa vanhu mapepa anonzi akanyorwa neZCTU, WOZA uye vechidiki veMDC, ayo anoti VaTsvangirai vanofanira kubvisa zvirango zvakatemerwa VaMugabe nevamwe vavo ne EU uye vakarega kuita izvi vanhu vanozoenda kumamwe mapato kana kuvamba rimwe. Masangano ose aya ati mapepa aya ndeenhema. Rimwe remapepa aya rinoti vechidiki veMDC, vari kupihwa $10 000 kuti varatidzire. Mashoko aya aburitswawo mubepanhau reDaily Mirror, iro rinofungidzirwa kuti riri pasi pema CIO. Daily Mirror inoti MDC iri kupa vanhu $90 000 yekuratidzira asi isingape humbowo. Zvose izvi zvinonzi zviri kuitwa neJOC nechinangwa chekusvibisa zita raVaTsvangira. Gurukota rezve kudzivirirwa kwenyika, Va Didymus Mutasa, vati havadi kutaura neStudio7 nezve nyaya iyi. VaErnest Mudzengi vanoongorora nyaya dzezve matongerwo enyika vari National Director weNCA vaudza mutori wenhau Blessing Zulu kuti hurumende yapererwa nemazano. Dzimwe Nhau Kubva kuStudio 7..